Molde Høyre



# Program for Molde Høyre 2023–2027

Molde Høyre, sist oppdatert 13.7.2023

## Innledning

Vårt program tar utgangspunkt i Høyres formålsparagraf:

Høyre legger vekt på kontinuitet mellom fortid og fremtid. Vi har arvet et samfunn preget av tillit, åpenhet og små forskjeller, et samfunn med høy verdiskaping og med velutbygde velferdsordninger. Det er vår plikt å ivareta og videreutvikle dette samfunnet for fremtidige generasjoner. Vi vil forandre for å bevare. Med det mener vi at vi må gjøre nødvendige endringer i dag av hensyn til klima og miljø, økonomisk og sosial bærekraft og fremtidige generasjoners velferd.

Høyres politikk bygger på en kristen og humanistisk kulturarv. Alle mennesker er født forskjellige, men med samme ukrenkelige egenverdi. Høyre mener at mangfold og toleranse er viktige verdier for det norske samfunnet. Mangfoldet bidrar til å utfordre og utvikle oss.

Høyre er et markedsvennlig parti. Markedsøkonomien fordeler økonomisk makt på flere hender og sikrer deltagelse av mange. Økonomiske og politiske maktkonsentrasjoner må unngås gjennom blant annet å sikre velfungerende konkurranse. Makt og ansvar bør plasseres så nær den enkelte, familien og lokalsamfunnet som mulig. Staten bør ikke få for mye makt. Staten har en plikt til å forvalte fellesskapets ressurser så effektivt som mulig.

Samfunnet er mer enn kommune, fylkeskommune og stat. Derfor kreves det grenser for politikk. Høyre ønsker en sterk, men begrenset stat som sikrer innbyggerne grunnleggende trygghet, velferd og like muligheter. Høyre mener at samfunnet bør skapes og utvikles nedenfra. Høyre mener at hver enkelt skal ha størst mulig frihet til - og ansvar for - å forme sitt eget liv og sin egen fremtid, basert på respekt for andre og for fellesskapet.

Vår politikk bygger verdigrunnlaget frihet, ansvar og mangfold

Tillit til enkeltmennesket

Frihet til og ansvar for eget liv

Respekt for andre og for fellesskapet

Samhold og solidaritet mennesker imellom

Omsorg for den som trenger det

Samspill mellom personlig frihet, sosialt ansvar og de private og offentlige fellesskapene

Makt og ansvar plassert så nært den enkelte og familien som mulig

Forskjelligheten sikrer innovasjonsevne og utvikling

# Våre hjertesaker

* Nytt helsehus på Lundavang med samlokaliserte private og offentlige helsetjenester og nye omsorgsboliger og sykehjemsplasser
* Øke kompetansen innenfor helsesektoren med økt satsing på kompetansebygging og rekruttering, blant annet av sykepleiere, helsefagarbeidere, vernepleiere, fysio- og ergoterapeuter, psykologer og fastleger.
* Sammenkoble Årø og Hestehagen med ny kryssløsning på E39.
* Ha bestemmelser for fortetting som gir forutsigbarhet både for innbyggere og boligutviklere.
* Samarbeide med fylkeskommunen om bygging av parkeringshus vest for Alexandra, og utvikle dagens parkeringsareal rundt Aker Stadion til et attraktivt område med bolig, kultur og idrett.
* Følge opp kommunestyrets vedtak om full barnehagedekning med løpende opptak innen 2025. Mangel på barnehageplasser skal ikke være en begrensning for tilflytting og rekruttering av arbeidskraft til regionen.
* Sikre at bemanningsnormen blir fulgt og jobbe for å få flere barnehagelærere og pedagoger inn i barnehagene.
* Skolen skal ha en bedre balanse mellom digitale læremidler og lærebøker.
* Molde kommune skal ha gode frivillighet- og utlånssentraler i hele kommunen
* Styrke Molde som regionens naturlige handelssentrum med et attraktivt og urbant handels- og servicetilbud.
* Videreføre ordningen med gratis kollektivkort til tilflyttede studenter ved Høgskolen i Molde.
* Prioritere bygging av flere samlokaliserte boliger for seniorer, omsorgsboliger og sykehjemsplasser

# Programmet vårt

Vi vil legge til rette for en bærekraftig vekst og utvikling i hele kommunen. For Høyre er det grunnleggende at samfunnet bygges nedenfra. Vi tror folk vet hvordan de vil styre eget liv. Storsamfunnet er summen av de små fellesskapene: Familien, vennegjengen, frivilligheten og lokalsamfunnet.

Den demografiske utviklingen er den viktigste utfordringen for kommunene. Det blir færre unge og flere eldre i samfunnet. Dette setter press på kommunene – økt behov for kompetanse og arbeidskraft, men samtidig blir det færre innbyggere i arbeidsdyktig alder. Hele arbeidslivet merker denne utviklingen. For å ha en bærekraftig utvikling må Molde være et attraktivt samfunn som tiltrekker seg den kompetansen og arbeidskraften som arbeidsmarkedet trenger.

Kommunen må ha muskler til å være en utviklingsaktør, i godt samspill med private og andre offentlige aktører. Molde må kunne løse dagens oppgaver på en mer effektiv og god måte, og møte aktører på en løsningsorientert og profesjonell måte.

Molde Høyre vil at Molde skal være

* en kommune med nasjonal innflytelse som er klar for flere utviklingsoppgaver.
* sentrum i et allsidig bo- og arbeidsmarked som sikrer bærekraftig vekst og utvikling i hele kommunen og regionen.
* i det nasjonale toppsjiktet innen næringsutvikling, og sørge for samferdselsløsninger som binder regionen sammen.
* et lokaldemokrati som ivaretar alle deler av kommunen i god dialog med innbyggerne og næringslivet.
* en kompetent kommune med sterke fagmiljøer som ivaretar innbyggernes rettsikkerhet og sikrer gode og effektive tjenester.
* en kommune med en størrelse som gjør den i stand til å løse alle dagens kommunale oppgaver på egenhånd.
* en kommune med en bærekraftig økonomi som sikrer utvikling og gode tjenester.
* en innovativ og fremtidsrettet kommune som ønsker fornyelse og tar i bruk ny teknologi for å sikre bedre, mer miljøvennlige og mer effektive tjenester.
* en kommune som legger fram et årlig klimaregnskap, utvikler et naturregnskap og aktivt bruker klimabudsjett.
* En kommune som legger til rette for økt andel kollektivreisende gjennom bedre et forbedret kollektivtilbud, og som oppmuntrer til at flere velger å gå eller sykle til jobb eller på fritid.

Molde Høyre vil videreføre ordningen med gratis kollektivkort til tilflyttende studenter ved Høgskolen i Molde.

Mole Høyre vil ikke øke eiendomsskatten. Molde skal være et attraktivt sted å etablere seg med lave avgifter og gebyrer.

# Oppvekst, kultur og velferd

Et bilde som inneholder tekst, person, bærbar PC, innendørs

Automatisk generert beskrivelse

### Barnehagen skal gi en trygg og god oppvekst

Barnehagen skal gi en trygg og god oppvekst og samtidig stimulere til lek og sosial kompetanse på barnas premisser. Vi vil fokusere på en god overgang fra barnehage til skole. Tidlig innsats er nøkkelen til mestring og bedre læring. Denne innsatsen må komme allerede i barnehagen. Molde Kommune har i dag færre barn pr ansatt enn det nasjonale gjennomsnittet, dette gir de voksne i barnehagene mer tid til hvert enkelt barn.

### Molde Høyre vil:

* følge opp kommunestyrets vedtak om full barnehagedekning med løpende opptak innen 2025. Mangel på barnehageplasser skal ikke være begrensningen for tilflytting og rekruttering av arbeidskraft i regionen.
* jobbe for mer fleksible inntaksordninger i barnehagene tilpasset familienes behov.
* la barnehagene ha frihet til å tilrettelegge åpningstider i samarbeid med foresatte.
* at prinsippet om læring gjennom lek i barnehagene skal stå sentralt i Molde.
* sikre god kvalitet ved å fortsette å styrke satsingen på kompetanse og faglig påfyll for barnehagelærere og ansatte i barnehagene.
* sikre at bemanningsnormen blir fulgt og jobbe for å få flere barnehagelærere og pedagoger inn i barnehagene.
* fortsatt likebehandle private og offentlige barnehager og legge til rette for fortsatt fremtidig utbygging av både offentlige og private barnehager.
* ha som mål at alle barn skal kunne norsk før de begynner på skolen, og at barnehagene skal ha klare mål for sitt språkarbeid.
* jobbe videre med tidlig innsats og sikre at barn som trenger ekstra oppfølging, følges opp.

### Tidlig innsats i skolen

Det viktigste vi kan gi våre barn er en god skole. Høyre ønsker å skape en skole som gir elevene trygge rammer, mestring og nødvendige ferdigheter for at de kan realisere evnene, drømmene og ambisjonene sine. Derfor må skolen være bygget rundt hver enkelt elev. Kommunen som skoleeier skal legge til rette for et godt læringsmiljø og dyktige lærere med relevant kompetanse.

Læreren er den viktigste enkeltfaktoren for elevenes læring og en god skole. I dag bruker mange lærere mye tid på oppgaver som ikke er undervisningsrelaterte. Vi vil frigjøre mer tid for lærerne og ha andre yrkesgrupper inn i skolen, som for eksempel miljøterapeuter. På den måten får lærere mer tid til å være lærere.

Høyre vil prioritere tidlig innsats som er nøkkelen til mestring, bedre læring og inkludering. Vi vil hjelpe elever med lese-, regne- og skrivevansker til å fullføre skolegangen og lykkes på skolen.

### Molde Høyre vil:

* Molde kommune som skoleeier skal ha nulltoleranse for mobbing; ethvert tilfelle av mobbing skal følges opp.
* SFO-tilbudet i Molde skal ha faglig innhold og være tilpasset familienes behov. Fysisk aktivitet og g musikk skal være et satsingsområde.
* det forebyggende arbeidet styrkes ved å videreutvikle skolehelsetjenesten og helsestasjonene for barn og ungdom.
* sette inn ressurser tidligst mulig for å gi elevene de beste forutsetninger for å mestre senere trinn i skoleløpet.
* fortsette å styrke elevenes digitale ferdigheter ved å la alle skoler få mulighet til å tilby koding og programmering som valgfag.
* En bedre balanse mellom digitale læremidler og lærebøker.
* alle elever som går ut av Molde-skolen skal være svømmedyktige i henhold til læreplanen og lov og forskrifter.
* videreutvikle ordningen fra Bergmo ungdomsskole med at elever på 8. trinn som er spesielt interessert i matematikk, biologi, fysikk, kjemi, geofag og teknologi kan velge egen realfagklasse til flere ungdomsskoler i kommunen
* At elever på 10. trinn som ønsker det, kan ta matematikkfag (T1 matte videregående nivå)
* styrke rådgivningstjenesten i ungdomsskolen slik at elevene får god informasjon om både yrkesfaglige og studiespesialiserende retninger
* Molde Høyre sier ja til lekser! Lekser er et pedagogisk verktøy som skal være med å sikre barns læring, og er et bindeledd mellom skole og hjem. Molde Høyre mener det er opp til skolene og lærerne å gi lekser som gir repetisjon og mengdetrening, og dermed økt læring. Brukt på riktig måte er lekser med å bidra til mestring og læringsglede.

### Skoleledelse

God ledelse er avgjørende for elevenes læring. Læreren er lederen i klasserommet og ansvarlig for elevenes læring, og rektor er ansvarlig for skolens resultater og for at skolen oppfyller sitt samfunnsoppdrag.

### Molde Høyre vil:

* at de enkelte skolene skal være egne resultatenheter hvor rektorene har ansvaret.
* skolene skal ha et tydelig ordensreglement og gi læreren mulighet til å håndheve det.
* kommunen i samarbeid med lærere, foreldre og elever setter tydeligere rammer for mobilbruk på skolene våre.
* Molde kommune som skoleeier må sørge for å sitte på oppdatert og god informasjon om tilstanden i skolen. Dette kan blant annet sikres gjennom en årlig tilstandsrapport.
* kommunen skal gjennomføre jevnlige kvalitetsoppfølginger på skolene hvor resultater og elevenes trivsel blir vurdert. Resultatene skal brukes i et kontinuerlig forbedringsarbeid på alle skolene.
* privatskolene kan være et viktig supplement og alternativ til den offentlige skolen, og Molde Høyre er positiv til etablering av privatskoler.

### Kultur, velferd og frivillighet

Kultur, fysisk aktivitet, friluftsliv og frivillig arbeid skaper engasjement, utfordrer, stimulerer, underholder og utvikler oss hele livet. Slike aktiviteter gir opplevelser og mening i hverdagen og legger grunnlag for gode møteplasser, tilhørighet, hverdags-integrering, utvikling og læring. Dette er også aktive folkehelsetiltak for alle; i alle aldre og uavhengig av kulturell bakgrunn. Et bredt fritidstilbud fremmer livskvalitet, bolyst og trivsel i kommunen og er med på å legge grunnlaget for økonomisk vekst og at det etableres flere arbeidsplasser.

Frivillig innsats er av uvurderlig verdi i samfunnet og foregår først og fremst i lokalsamfunnet. Molde har i flere år blitt rangert som en av landets ledende kulturkommuner med over 200 frivillige organisasjoner og mer enn 14.000 aktive medlemmer. Store aktører som Moldejazz, Molde fotballklubb og Bjørnsonfestivalen har gjort kommunen kjent langt ut over landets grenser. I tillegg er Molde vertskommune for regionale kulturinstitusjoner som Teatret Vårt, Romsdalsmuseet og Møre og Romsdal Kunstsenter og for andre viktige kulturaktiviteter som Nesset Musikkfest, Midsundfestivalen, Rabalderfestivalen og Kirkefestuka.

Kulturskolene i Molde kommune har et kvalitetsmessig bredt tilbud til barn og unge innenfor musikk, kunst, dans og teater, og kulturskolen har en avgjørende rolle for rekrutteringen og utviklingen av det øvrige kulturtilbudet i Molde.

Molde Høyre vil at Molde kommune fremdeles skal ha et levende mangfold innen kultur, fritid og idrett som sikrer plass for fellesskap, utfoldelse, deltakelse og opplevelser for alle. Molde kommune skal være en ja-kommune som aktivt tilrettelegger for initiativ fra det sivile samfunnet. Frivilligheten skal oppfattes som en viktig ressurs i seg selv, men også en viktig samarbeidspartner med kommunale tjenestetilbud. Slike typer samarbeid må alltid skje på frivillighetens egne premisser.

### Molde Høyre vil:

* utvikle frivillighetssentralene i kommunen for alle aldersgrupper, og stimulere til samarbeid og samspill på tvers av alder og etnisitet, lag og organisasjoner
* legge til rette for å utvikle organisasjonslivet til å bli en viktig demokratisk arena.
* videreføre og utvikle utlånsordningene for aktivitets- og sportsutstyr i Molde, Midsund og Eidsvåg
* jobbe for å styrke tilbudet i oppvekstmiljøene utenfor bysentrum i samarbeid med frivillige lag og organisasjoner.
* jobbe for ytterligere skilting av kulturminner og attraksjoner i hele kommunen, samt bedre skilting fra bykjernen i Molde til marka for å legge bedre til rette for turister og tilreisende.
* sørge for at det i forbindelse med planlegging og utbygging av nye boligområder, skoler, barnehager og institusjoner blir satt av områder for lek, idrett og friluftsliv, og at disse områdene blir gode sosiale møteplasser utformet etter prinsippet om universell utforming
* etablere flere utendørs treningsapparater
* videreutvikle det gode «Stikk Ut!»-samarbeidet med Friluftsrådet og andre tiltak i samarbeid med friluftslivsorganisasjonene.
* fortsatt arbeide for at Midsundtrappene skal få status som Nasjonal Tursti
* jobbe for å videreutvikle Frisklivssentralen for alle aldersgrupper.
* arbeide for å tilrettelegge for idrettens mangeartede aktiviteter, blant annet gjennom tilrettelegging for større hallkapasitet.
* Videreføre dagens ordning med halleie.
* støtte aktiviteter og prosjekter i regi av frivillige lag og organisasjoner og være en god samarbeidspartner for klubber som ønsker å realisere sine prosjekter.
* Videreføre ordningen med 50% lavere byggesaks- og reguleringsgebyrer for frivillige lag og foreninger og tiltak rettet mot folkehelse.
* videreutvikle kulturskolen pedagogisk og faglig, med vekt på talentutvikling. Sørge for et kvalitetsmessig godt og desentralisert tilbud i kommunen.
* legge til rette for et godt samspill mellom amatører og profesjonelle kulturaktører.
* støtte opp om arbeidet til kulturelle fyrtårn som Moldejazz, Teateret vårt, Bjørnsonfestivalen, Rabalderfestivalen og Romsdalsmuseet.
* Støtte opp om Romsdalsmuseets arbeid med etablering av et nasjonalt dokumentasjonssenter for jazz.
* Innføre et rabatert fritidskort for barn og ungdom.

# Helse og omsorg

Molde kommunes størst utfordring, i likhet med resten av landet, er et økende antall personer med behov for kommunale helsetjenester, samtidig som kommunen har fått ansvar for stadig mer komplekse oppgaver som tidligere var tildelt sykehusene. Økning i både tjenesteomfang og kompleksitet gir utfordringer både når det gjelder dimensjonering av tilbudene og rekruttering og bygging av kompetanse.

Helse- og mestringsteknologi må bli en del av vårt ordinære tjenestetilbud, og vi må digitalisere tjenester der det er mulig. Å legge til rette for bomiljø som er attraktiv og generasjonsvennlig, er også viktige grep.

Det grunnleggende i tjenesteytingen skal være at bruker er i sentrum. Våre eldre er i stand til å bestemme selv. Høyre ønsker å legge til rette for enda større valgfrihet og mangfold i tilbudene, slik at de pleietrengende skal få mer reel innflytelse over hvordan pleien skal ytes - og av hvem. Når et tjenestebehov oppstår, skal den enkelte oppleve å bli hørt og sett for sine individuelle behov gjennom medvirkning og dialog. Våre Helse- og omsorgstjenester skal være preget av trygghet, verdighet og kompetanse.

Molde skal satse på systematisk karlegging av behov for tilrettelegging for at våre eldre kan bo lengst mulig i eget hjem.

Befolkningen i Molde er eldre enn gjennomsnittet i Norge, og prognosene frem til 2030 viser en økning på 800 eldre mellom 80-89 år og en økning på 46 eldre over 90 år.

Denne utviklingen må møtes med en målrettet satsing på styrking av hele omsorgstrappen basert på LEON-prinsippet (Pleie på Laveste Effektive Omsorgs Nivå). Arbeidet skal være forankret i 5 satsingsområder:

* Rekruttering og kompetanse
* Tidlig innsats og forebygging
* Riktig dimensjonering av tjenestetilbudet
* Helse- og mestringsteknologi
* Samskapning og samhandling.

Molde kommune må være en attraktiv arbeidsgiver som rekrutterer, beholder og videreutvikler kompetanse. Molde skal tilby attraktive turnusordninger som sikrer riktig bemanning på natt og helg og som understøtter en heltidskultur.

For å sikre tilstrekkelig antall fastleger i hele kommunen skal det gjennomføres rekrutteringstiltak med fleksible, tilpassede løsninger bestående av basistilskudd, støtte til spesialisering (ALIS-avtaler), tilskudd til kjøp av fastlegelister og «hybridmodeller» (kombinasjoner av nærings- og fastlønnsmodeller).

Molde kommune har i dag disponibelt ca. 50 sykehjemsplasser som kan tas i bruk etter hvert som behovene oppstår. Denne kapasiteten vil - ut ifra behovsframskrivningene - kunne være tilstrekkelig de neste 4 årene. Det er derfor nødvendig at vi allerede nå planlegger for videre fortsatt sterk satsing på utbygging av både tilrettelagte boliger, omsorgsboliger med og uten heldøgns bemanning og sykehjemsplasser.

Satsingen på dagtilbud til demente i Molde blir lagt merke til. Molde Høyre vil videreutvikle de tilbudene som allerede finnes for å gi demente og pårørende et fullverdig liv med fellesskap og mangfold av aktiviteter. I tillegg vil vi jobbe for å styrke tilbud om avlastning og aktivisering også av andre brukergrupper; gjerne gjennom samarbeid med private, som for eksempel «Inn på tunet».

Det er godt dokumentert at både fysisk og sosial aktivitet øker trivsel og matlyst. Molde kommune skal tilby god og ernæringsrik mat, og middagen skal serveres til middagstid. Vi skal sikre gode tilbud innen psykisk helsevern for barn og unge, og vi skal fortsatt ha god kvalitet og høy kompetanse innenfor rusfeltet.

## Molde Høyre vil:

* utvikle Helse- og omsorgstjenestene basert på prinsippene:
  + Reell medbestemmelse for brukerne av tjenesten
  + Et aldersvennlig samfunn
  + Aktivitet og fellesskap
  + Mat og måltider
  + Tverrfaglig samarbeid og samarbeid med spesialisthelsetjenesten, akademia, næringslivet og frivillige lag og organisasjoner
* utvikle et nytt helsehus på Lundavang med samlokaliserte offentlige og private helsetjenester og nye omsorgsboliger og sjukehjemsplasser
* sikre tjenester med en kvalitet som gjør at brukeren opplever trygghet og mestring i hverdagen og kan bo og leve selvstendig
* sørge for at det blir bygd flere samlokaliserte boliger for seniorer og flere omsorgsboliger og sykehjemsplasser
* utvikle en mer hensiktsmessig struktur for Bo- og habiliteringstjenesten for å skape bedre tjenester for brukerne og bedre utnyttelse av personalressursene
* utrede muligheter for at private, seriøse omsorgsleverandører som henvender seg til oss, kan få etablere seg i Molde kommune
* spille på lag med frivilligheten og pårørende for å utvikle eksisterende- og nye aktivitetstilbud
* fortsatt sørge for trygghet og kvalitet i rusomsorgen. Molde kommune skal arbeide for å gi tunge rusmisbrukere gode, koordinerte kommunale tjenester; et mer verdig liv. Alle som har krav på individuell plan skal få tilbud om dette, uten at de selv må kreve det.
* styrke forebyggende helsearbeid for barn og unge gjennom helsestasjon, ruskoordinator og psykologtilbud som lavterskeltilbud.
* sikre gode tjenester for barnevern
* øke kompetansen innenfor helsesektoren med økt satsing på kompetansebygging og rekruttering, blant annet av sykepleiere, helsefagarbeidere, vernepleiere, fysio- og ergoterapeuter, psykologer og fastleger.

# Teknisk, plan, næring og miljø



Planverket til kommunen er rammeverket for hvor det kan bygges og hva som kan bygges og skal gi forutsigbarhet for både innbyggere og næringsaktører. Arealplanen til kommunen legger også premissene for en god byutvikling med flere urbane kvaliteter, gode bomiljø og mer fremtidsrettede kommunikasjonsløsninger. Byggesaksbehandlingen skal ivareta rammene som planverket gir, og Molde Høyre er opptatt av at den skal være rask og effektiv med en positiv grunnholdning. Mange av grepene som skal utvikle Molde videre avhenger av en får oppdaterte reguleringsplaner. Uten nødvendig framdrift i planbehandling og planlagingen vår stopper utviklingen av Molde opp. Molde Høyre vil styrke plankompetanse i kommunen, og ha dette som et satsingsområde framover.

## Molde Høyre vil:

* lage en ny arealplan som dekker hele «nye Molde», og som gir utviklingsmuligheter i alle deler av kommunen.
* ha bestemmelser for fortetting som er forutsigbare både for innbyggere og boligutviklere.
* være attraktive for eiendomsutviklere.
* Ha en byggesaksbehandling som er effektiv, med konkurransedyktige gebyr og en positiv grunnholdning.
* ha et effektivt plansystem og planbehandling
* lage og bruke klima- og naturregnskap slik at vi styrer kunnskapsbasert og bærekraftig.
* Sammenkoble Årø og Hestehagen med ny kryssløsning E39.
* Utvikle Lundevang og Stuevollen helhetlig, med en langsiktig strategisk plan for utvikling av området
* Samarbeide med fylkeskommunen om bygging av parkeringshus vest for Alexandra, og utvikle dagens parkeringsareal rundt Aker Stadion til et attraktivt område med bolig, kultur og idrett.
* Videreføre grepene som gjøres i den nye reguleringen for Frænavegen sør – Bedre tilrettelagt for gående og syklende og med muligheter for utvikling av boliger.
* Bedre tilrettelegging for syklende – økt trafikksikkerhet, bedre tilrettelegging og flere trygge sykkelparkeringsplasser med lademuligheter for elsykler.
* Etablere «park and ride» løsninger slik at det er enklere å velge kollektivløsninger i kombinasjon med andre transportmåter.
* Styrke kollektivtilbudet mellom Sunndal-Eidsvåg-Hjelset-flyplassen- Sentrum og Midsund.
* At før bygging av tunnelløp nr 2 på strekningen Julbøen – Bolsønes skal det gjøres en ny vurdering av muligheten for forlengelse av tunnelene fra Bolsønes østover mot Lergrovik/Årø.

# Klima og miljø

Klimaendringene er vår største globale utfordring. Samtidig må klimautfordringene ses i sammenheng med de to andre dimensjonene i bærekraftsmålene; sosial og økonomisk bærekraft.

Molde kommune har kommet godt ut i kåringer av bærekraft. Sparebanken Midt-Norge har kåret kommunen til den mest bærekraftige i Midt-Norge, og sjette best i landet! Dette understøtte også gjennom at KS har gitt kommunen høyeste score i fylket.

Dette dokumenterer at vi allerede har tatt konkrete grep for å sikre langsiktig bærekraft. Vi har gått fra ord til handling. Som kommune skal vi utøve vår klimapolitikk både som planmyndighet og som eier og driver av virksomheter og bygg i kommunen. Det skal være enkelt å leve miljøvennlig gjennom egne valg og handlinger i Molde kommune!

### Molde Høyre vil:

* at Molde kommune skal legge fram et årlig klimaregnskap, utvikle et naturregnskap og bruke klimabudsjett.
* redusere energibruken og klimagassutslippene gjennom konkrete tiltak og handlingsplaner.
* utnytte potensialet for utbygging av småkraftverk så lenge de ikke kommer i sterk konflikt med miljø og samfunn.
* støtte fjordvarme prosjektet Istad Fjordvarme, som på en effektiv og miljøvennlig måte kan varme opp store deler av Molde sentrum.
* legge til rette for en god ladeinfrastruktur for nullutslippskjøretøy i kommunen.
* legge til rette for økt andel kollektivreisende gjennom bedre et kollektivtilbud, og oppmuntre til at flere velger å gå eller sykle til jobb eller på fritid.
* arbeide for at kommunale virksomheter skal sertifiseres som Miljøfyrtårn.
* redusere behovet for reiser i kommunal regi gjennom bruk av digitale løsninger og møteplasser.
* redusere bruken av engangsplast og forhindre at plast havner i naturen.
* styrke og videreføre satsninger i RIR på kildesortering og utnyttelse av avfall som ressurser for videre verdiskapning (sirkulær økonomi).
* samarbeide med næringslivet om klima- og miljøpolitikken. Et godt og innovativt næringsliv vil være vår beste medspiller i dette arbeidet.
* prioritere utbygging av ferdigregulert gang-sykkelveg på strekningen Lensmannsbrekka og Hargaut – Rød sammen med fylkeskommunen.

# Nærings- og innovasjonskommunen Molde

Morgendagens velferd sikres gjennom flere verdiskapende jobber og høy arbeidsdeltakelse. Vi må skape verdiene vi skal fordele. Molde og regionen har i dag et allsidig og konkurransedyktig næringsliv. Et næringsliv som stadig utfordres på omstilling og bærekraft for å skape grunnlag for videre vekst og utvikling.

Vi har en ambisjon om å være i det nasjonale toppsjiktet innen næringsutvikling. I samfunnsplanen vår har vi vedtatt at Molde skal være landets mest næringsvennlige kommune – dette forplikter oss. Vi tilrettelegge for og heier frem næringslivet i kommunen.

### Molde Høyre vil:

* at kommunen spiller på lag med næringslivet. Kommunen skal oppleves som positiv og løsningsorientert; Molde skal være en «ja-kommune».
* samarbeide med Molde Næringsforum, Nesset Vekst AS og Midsund Næringsforum for å fremme god næringsutvikling.
* styrke og utvikle nye vekstfremmende tiltak innenfor gründervirksomhet, innovasjon, nyskaping i samarbeid med næringslivet, Høgskolen i Molde, NCE iKuben, Kunnskapsparken, Molde næringsforum og andre relevante miljø.
* videreføre ordningen med gratis kollektivkort til tilflyttende studenter ved Høgskolen i Molde.
* ikke øke eiendomsskatten. Molde skal være et attraktivt sted å etablere seg med lave avgifter og gebyrer.
* bidra til at Høgskolen i Molde styrkes og videreutvikles som et attraktivt utdanningssted og forskningsmiljø, med tett samarbeid mellom næringslivet, andre utdanningsinstitusjoner og kommunen.
* at Molde skal være attraktiv som studentby og for unge arbeidstakere. Vi skal skape gode, varierte bomiljø og legge til rette for kultur- og naturopplevelser som øker byens og kommunens attraktivitet.
* skape fremtidens gründere gjennom aktivt arbeid med Ungt Entreprenørskap i grunnskolen og i den videregående skolen.
* bidra til å sikre fremtidens arbeidskrafts- og kompetansebehov gjennom flere lærlingeplasser både i kommunal og privat sektor.
* styrke Molde som regionens naturlige handelssentrum med et attraktivt og urbant handels- og servicetilbud.
* knytte sammen Molde sentrum og Moldegård/Roseby med flere boliger og næring.
* styrke bykjernen som en urban, sosial møteplass, arena for handel og opplevelser
* legge til rette for attraktive næringsareal for industri, reiseliv og handel i hele kommunen.
* opprettholde en faglig sterk landbruksetat med allsidig kompetanse innen jordbruk, skogbruk, utmarksforvaltning, næring og miljø.
* styrke industrikommunen Molde gjennom blant annet å videreutvikle fagmiljøet innen marine og maritime næringer i Midsund i samarbeid med Høyskolen og private aktører
* utnytte potensialet for ytterligere satsing på et bærekraftig reiseliv. Molde skal være et senter for aktivitetsturisme i regionen, og vi må legge til rette for at det utvikles opplevelser innen vandring, sykkel og fiske i kombinasjon med lokal mat, kultur- og idrettsarrangementer.
* videreutvikle Molde og Eresfjord som attraktive cruisedestinasjoner med flere kommersielle opplevelsesprodukt.
* posisjonere Molde som et naturlig valg for nasjonale kurs og konferanser.
* beholde det lokale eierskapet i Istad AS og bidra til at selskapet fortsatt skal være en bærekraftig, lønnsom og lokal drivkraft for hele regionen.
* utvide industriområdet på Bersås
* bygge en større og sterkere bo- og arbeidsmarkedsregion gjennom realisering av Møreaksen, fergefri krysning av Langfjorden mellom Rauma og Molde og hele strekningen E39 Molde – Kristiansund.



# Kontakt

Olav Erik Witzø, Foreningsleder, tlf: 40003000 epost: olav@malo.no

Trygve Grydeland, Ordførerkandidat, tlf 98611002 epost: trygve.grydeland@gmail.com